3 หุ้นถ่านหิน วิ่งคึก! รับราคาตลาดโลกพุ่ง โบรกฯชู BANPU เด่น เคาะเป้า 14 บ.
“กลุ่มถ่านหิน” บวกรับราคาตลาดโลกพุ่ง โบรกฯชู BANPU เด่น จากคาดขาดทุนป้องกันความเสี่ยงลดลงมากในปีนี้ จาก 1.28 หมื่นล้านบาทในปีก่อน  อีกทั้งซัพพลายถ่านหินตึงตัวทำให้ราคายังแข็งแกร่งตลอดครึ่งปีแรกของปีนี้ เคาะเป้า 14 บ.
9 ก.พ. 2565

ผู้สื่อข่าวรายงานว่าวันนี้ (9 ก.พ. 2565) ณ เวลา 10:55 น. กลุ่มถ่านหินปรับตัวขึ้น โดยราคาหุ้นบริษัท บ้านปู จำกัด (มหาชน) หรือ BANPU อยู่ที่ระดับ 11.50 บาท เพิ่มขึ้น 0.20 บาท หรือ 1.77% โดยทำจุดสูงสุดที่ 11.60 บาท และทำจุดต่ำสุดที่ 11.40 บาท ด้วยมูลค่าการซื้อขาย 1.26 พันล้านบาท
ขณะที่ราคาหุ้นบริษัท ไทย แคปปิตอล คอร์ปอเรชั่น จำกัด (มหาชน) หรือ TCC อยู่ที่ระดับ 1.22 บาท เพิ่มขึ้น 0.10 บาท หรือ 8.93% โดยทำจุดสูงสุดที่ 1.23 บาท และทำจุดต่ำสุดที่ 1.18 บาท ด้วยมูลค่าการซื้อขาย 128.50 ล้านบาท
ส่วนราคาหุ้นบริษัท ลานนารีซอร์สเซส จำกัด (มหาชน) หรือ LANNA อยู่ที่ระดับ 18.40 บาท เพิ่มขึ้น 0.50 บาท หรือ 2.79% โดยทำจุดสูงสุดที่ 18.70 บาท และทำจุดต่ำสุดที่ 18.30 บาท ด้วยมูลค่าการซื้อขาย 112.69 ล้านบาท
บล.กรุงศรี ระบุในบทวิเคราะห์ว่า ยังคงมุมมองบวกต่อหุ้น BANPU จากคาดขาดทุนป้องกันความเสี่ยงลดลงอย่างมากในปีนี้ จาก 1.28 หมื่นล้านบาทในปีก่อน จากสัญญา hedge ถ่านหินคงค้างลดลง และ สัญญา hedge ก๊าซลดลงเป็น 50% ของปริมาณขายรายไตรมาส จาก 90% ในไตรมาส 4/2564
ขณะเดียวกันฝนตกหนักจากลานีญา การห้ามส่งออกถ่านหินในอินโดนีเซีย ทำให้ซัพพลายถ่านหินตึงตัว และหนุนดัชนี NEX เป็น 236 เหรียญสหรัฐ/ตัน ในสัปดาห์นี้ โดยคาดว่าฤดูฝนในอินโดนีเซียจะยังกดดันการผลิตถ่านหิน ซึ่งทำให้ดัชนี NEX สูงกว่า 200 เหรียญสหรัฐ/ตันในไตรมาส 1/2565 ทำให้ราคาถ่านหินจะยังแข็งแกร่งตลอดครึ่งปีแรกของปีนี้ ให้ราคาเป้าหมายที่ 14 บาท
ด้าน บล. ยูโอบี เคย์เฮียน (ประเทศไทย) คาดว่า BANPU จะรายงาน net profit ที่ 3.46 พันล้านบาทในไตรมาส 4/2564 ลดลง 1.4% จากไตรมาสก่อน และพลิกจากขาดทุน 468 ล้านบาท ในไตรมาส 4/2563 โดยคาดว่า BANPU จะต้องมี hedging loss ที่ค่อนข้างใหญ่อีกครั้ง คาดว่าจะอยู่ประมาณ 7,500 ล้านบาท
อย่างไรก็ตาม หากหักรายการพิเศษออกคาดว่า BANPU จะ report core earnings ที่สูงมาก ดีสุดในหลายปี อยู่ที่ 13,000 ล้านบาท เพิ่มขึ้น 51% จากไตรมาสก่อน หลักๆ มาจากราคาถ่านหินที่ปรับตัวสูงขึ้นแรง 7.7% จากไตรมาสก่อน
ขณะที่คาดว่า Outlook ยังค่อนข้างดีมาก โดยราคาถ่านหินจากต้นปีจนถึงปัจจุบันปีนี้ ยังอยู่ระดับสูงถึง 197 เหรียญฯต่อตัน แม้ว่าปริมาณขายถ่านหินจะ soft ลงไปบ้าง ในไตรมาส 1/2565 ที่เป็นช่วงหน้าฝนในประเทศอินโดนีเซีย และมีปัญหา logistic ช่วงที่อินโดนีเซียมีการประกาศห้ามส่งออกถ่านหินเล็กน้อย